七愛詩 李太尉
作者：皮日休
朝代：唐

paragraphs: 吾愛李太尉，崛起定中原。
驍雄十萬兵，四面圍國門。
一戰取王畿，一叱散妖氛。
乘輿既反正，兇豎爭亡魂。
巍巍柱天功，蕩蕩蓋世勳。
仁於曹孟德，勇過霍將軍。
丹券入帑藏，青史傳子孫。
所謂大丈夫，動合驚乾坤。
所謂聖天子，難得忠貞臣。
下以契魚水，上以合風雲。
百世必一亂，千年方一人。
吾雖翰墨子，氣概敢不羣。
願以太平頌，題向甘泉春。